Ръководителят на Консултативния център за усвояване на средствата от еврофондовете за машиностроенето Виолин Ненов участва в работна среща с представители на екипа на Световната банка, съдействащ на Министерството на икономиката, енергетиката и туризма по подготовката за следващия планов период на Европейския съюз - 2014-2020г. Поканата за срещата бе отправена по повод успешно подготвен и изпълняван проект за научно-изследователска и развойна дейност с бенефициент АМЕТ ООД и партньор Институт за информационни и комуникационни технологии при БАН, чието управление и реализация Виолин Ненов подпомага. Освен конкретния проект на срещата бяха обсъдени цялостният механизъм на кандидатстване, изпълнение и отчитане на проекти по Оперативна програма „Конкурентоспособност” от гледна точка на кандидатстващите предприятия. В. Ненов информира експертите на Световната банка за основните проблеми пред бенефициентите – тежкия и прекалено бюрократизиран механизъм на прилагане на ПМС 55/2007 г., неоправдано големия обем на изискваните при изпълнение и отчитане на проектите документи, изискването на банкова гаранция за да се получи аванс и др. Дискутирани бяха насоки и конкретни предложения за промени относно механизма за управление и изпълнение на съответната оперативна програма за следващия планов период, предвид основните й приоритети -  иновации, енергийна ефективност и подкрепа на предприемачеството.
